Il-Ferrari u l-Mercedes mill-ewwel ħarġu kkargati bir-roti ultrasofts filwaqt li l-Force Indias kienu l-unika tim li bdew bis-supersofts. Min-naħa l-oħra, Haryanto beda bil-problemi hekk kif inqalgħetlu biċċa mis-sidepod, inċident li ma tellifx l-andament tas-sessjoni. Ir-Red Bulls damu mhux ħażin biex ħarġu, però malajr bdew resqin lejn l-ewwel pożizzjonijiet fejn Verstappen kiseb is-sitt post u Ricciardo it-tielet b'Rosberg u Vettel biss quddiemu. L-Olandiż deher li kien se jipprova javvanza ftit ieħor però żball fl-aħħar chicane ġegħlu jagħmel brejk qawwi li telliflu ħafna ħin. Q1 intemmet b'inċident ieħor ta' Haryanto li spiċċa b'puncture wara li tilef il-kontroll u ħabat ma' barriera. It-tieni sessjoni ġiet interrotta ftit wara li bdiet hekk kif Sainz ħabat u tkaxkar mal-Wall of Champions, inċident li wassal għall-ħruġ tal-bnadar il-ħomor. Wara ftit minuti kollox irritorna għan-normal fejn is-sewwieqa tal-Mercedes telgħu fl-ewwel żewġ pożizzjonijiet. Il-Ferrari bagħtew ħafna f'Q2 fejn ma rnexxielhomx jinqalgħu mis-sitt u s-seba' post. Aħjar marru r-Red Bulls, speċjalment Ricciardo li daħal wara ż-żewġ sewwieqa tal-Mercedes. Dan ir-ritmu pożittiv għall-RBR kompla tul Q3 fejn is-sewwieqa tagħhom telgħu fl-ewwel żewġ pożizzjonijiet kmieni fis-sessjoni. Però, dawk tal-Mercedes malajr reġgħu imponew ruħhom fuq kulħadd b'ħinijiet eċċellenti li tawhom vantaġġ komdu. Għal ħafna ħin deher li Vettel kien se jerġa' jkollu prestazzjoni bagħtuta, imma fl-aħħar sekondi huwa kiseb it-tielet post.